༈ཨོཾ་སྭསྟི།  དམ་ཆོས་སྨྲ་བའི་སྤོབས་པ་ཐོགས་མེད་ཅན།  ། ཡེ་ཤེས་བསྟན་པའི་སྒྲོན་མེ་དམ་པ་གང་།  ། སླར་ཡང་ཐུབ་བསྟན་ཞིང་འདིར་སྤེལ་བའི་ཕྱིར།  ། སྤྲུལ་པའི་རོལ་གར་གསལ་བར་བསྟན་དུ་གསོལ།  ། དཀོན་མཆོག་གསུམ་དང་ཡི་དམ་ལྷ་ཚོགས་དང་།  ། ཆོས་སྐྱོང་སྲུང་མ་དཔའ་བོ་མཁའ་འགྲོའི་ཚོགས།  ། ཀུན་གྱིས་བདག་གི་རེ་བའི་འབྲས་བུ་འདི།  ། དོན་དང་ལྡན་པའི་བདེན་ཆེན་སྩལ་དུ་གསོལ།  ། སླར་ཡང་ཞིང་འདིར་གསལ་བའི་སྤྲུལ་སྐུ་ཡི།  ། གང་དེས་ཇི་བཞིན་སེམས་ཅན་ཐམས་ཅད་ལ།  ། དུས་གནས་ཀུན་ཏུ་སྨན་པའི་ཆོས་ཀྱི་ཆར།  ། རྒྱུན་མི་འཆད་པར་འབབ་པའི་དགེ་ལེགས་ཤོག། ཕྱག་དྲུག་ཆོས་ཀྱི་རྒྱལ་པོ་དམག་ཟོར་མ།  ། ལྷ་ཆེན་དྲག་པོ་ཞལ་བཞི་བེཀྩེ་སོགས།  ། མཐུ་ལྡན་ཆོས་སྐྱོང་སྲུང་མ་རྣམས་ཀྱིས་ཀྱང་།  ། རེ་འབྲས་ཡིད་བཞིན་འགྲུབ་པའི་འཕྲིན་ལས་མཛོད།  ། ཆོས་ཉིད་བདེན་པ་ཆེན་པོའི་བཀྲ་ཤིས་ཀྱི།  ། བསླུ་བ་མེད་པའི་བཀྲ་ཤིས་དམ་པ་དེས།  ། ཕྱོགས་དང་དུས་དང་གནས་སྐབས་བཀྲ་ཤིས་པའི།  ། དོན་རྣམས་གེགས་མེད་འགྲུབ་པའི་བཀྲ་ཤིས་ཤོག། ཅེས་ཀོང་པོ་འབྲུ་ལ་དགོན་མཁན་ཆེན་ཡེ་ཤེས་བསྟན་སྒྲོན་གྱི་སྐུ་སྐྱེ་སླར་ཡང་གསལ་བར་བྱེད་པའི་བདེན་ཚིག་འདི་ནི་རབ་འབྱམས་པ་ངག་དབང་བསམ་འཕེལ་དང་བློ་བཟང་རྒྱལ་མཚན།  ཡེ་ཤེས་རབ་གསལ་སོགས་ནས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་དགེ་ཚུལ་བློ་བཟང་རབ་བརྟན་ནོ། །  ། །